《隰州杂感 其二》
清代·钱以垲

人丁分上下，有丁苦无田。算缗但计口，不问陌与阡。

当其催科时，比户最可怜。土窑一破甑，弃之远播迁。

人去丁不去，籍在焉得蠲。邻里代之输，展转相株连。

及其岁已久，他乡长曾元。忽闻踪迹存，重趼敛丁钱。

我欲除此困，税额防虚悬。绘图思郑侠，悯此芃独先。

作者简介：（?—1732）浙江嘉善人，字蔗山。康熙二十七年进士。初任知县，雍正间累迁少詹事。江浙海水为患，疏请遣官致祭江海之神，褒封爵秩，以示尊崇。官至礼部尚书。卒谥恭恪。有《罗浮外史》、《岭海见闻》。